Forslag til RÅDETS FORORDNING om ændring af forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak

(forelagt af Kommissionen)

BEGRUNDELSE

(1) Den 22. maj 2003 vedtog FN's Sikkerhedsråd resolution 1483(2003), hvori det blandt andet fastsættes, at olie, olieprodukter og naturgas eksporteret fra Irak, udbyttet fra dette eksportsalg og udviklingsfonden for Irak skal indrømmes visse immuniteter. Dette punkt i resolutionen blev gennemført ved fælles holdning 2003/495/FUSP og Rådets forordning (EF) nr. 1210/2003.

(2) På daværende tidspunkt blev der kun gjort én undtagelse fra disse immuniteter. Det vedrører det erstatningsansvar, som Irak pålægges i forbindelse med miljøulykker. Den 8. juni 2004 vedtog Sikkerhedsrådet resolution 1546(2004), i henhold til hvilken disse immuniteter ikke længere skal gælde endelige domme, der er affødt af kontraktuelle forpligtelser, som Irak har indgået efter den 30. juni 2004.

(3) Som følge af fælles holdning 2004/.../FUSP om ændring af fælles holdning 2003/495/FUSP foreslår Kommissionen at ændre forordning (EF) nr. 1210/2003 med henblik på at tilføje denne undtagelse vedrørende Iraks nye kontraktuelle forpligtelser. Som følge heraf skal retstvister og håndhævelsesforanstaltninger i forbindelse med sådanne kontraktuelle forpligtelser kun være omfattet af forordningens immuniteter i det omfang, fuldbyrdelsen eller håndhævelsen berører pengemidler og økonomiske ressourcer, der er indefrosset i henhold til forordningens artikel 4.

Forslag til RÅDETS FORORDNING om ændring af forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60 og 301,

under henvisning til fælles holdning 2004/.../FUSP [1] om ændring af fælles holdning 2003/495/FUSP om Irak [2],

[1] EUT L [...] af [...], s. [...].

[2] EUT L 169 af 8.7.2003, s. 72.

under henvisning til forslag fra Kommissionen [3], og

[3] EUT C [....] af [....], s. [...].

ud fra følgende betragtninger:

(1) I overensstemmelse med FN's Sikkerhedsråds resolution 1483(2003) er der ved forordning (EF) nr. 1210/2003 [4] indført forbud mod retsforfølgning og håndhævelsesforanstaltninger i forbindelse med visse irakiske pengemidler og varer, som gælder indtil den 31. december 2007.

[4] EUT L 169 af 8.7.2003, s. 6. Senest ændret ved Kommissionens forordning (EF) nr. 1086/2004 (EUT L 207 af 10.6.2004, s. 10).

(2) Ifølge FN's Sikkerhedsråds resolution 1546(2004) gælder immuniteterne for Iraks olieeksport og udviklingsfonden for Irak ikke endelige domme, der er affødt af kontraktlige forpligtelser, som Irak har indgået efter den 30. juni 2004. Det er underforstået, at disse immuniteter ikke bør forhindre retsforfølgninger med henblik på at opnå sådanne domme.

(3) Fælles holdning 2004/.../FUSP ændrer de tilsvarende bestemmelser i fælles holdning 2003/495/FUSP om Irak, således at den bringes i overensstemmelse med resolution 1546(2004).

(4) Forordning (EF) nr. 1210/2003 bør ændres i overensstemmelse hermed -

UDSTEDT FØLGENDE FORORDNING:

Artikel 1

I artikel 10 i forordning (EF) nr. 1210/2003 indsættes som stk.:

"3. Stk. 1 gælder ikke retsforfølgninger, som vedrører enhver kontraktuel forpligtelse, som Irak, herunder den midlertidige regering, Iraks centralbank og udviklingsfonden for Irak, har indgået efter den 30. juni 2004.

Med hensyn til fuldbyrdelsen eller håndhævelsen af en endelig juridisk eller administrativ dom eller en voldgiftsafgørelse, der er affødt af en kontraktlig forpligtelse, som Irak har indgået efter den anførte dato, anvendes stk. 1 kun i det omfang, at en sådan fuldbyrdelse eller håndhævelse ville berøre pengemidler og økonomiske ressourcer, der er indefrosset i henhold til artikel 4."

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand